ΓΡΑΠΤΗ ΕΡΩΤΗΣΗ E-2637/97 υποβολή: Ursula Schleicher (PPE) προς την Επιτροπή (1 Σεπτεμβρίου 1997)

Θέμα: Ανάθεση εντολής παροχής υπηρεσιών από την Ευρωπαϊκή Επιτροπή

Με τον όρο εντολή παροχής υπηρεσιών νοούνται οι αποστολές που αναθέτουν διάφορες γενικές διευθύνσεις της Ευρωπαϊκής Επιτροπής ως συμβάσεις παροχής υπηρεσιών σε εξωτερικές εταιρείες ή οργανισμούς, συμβάσεις που περιέχουν κυρίως διοικητικές δραστηριότητες. Στις δραστηριότητες αυτές περιλαμβάνονται η τεχνική εποπτεία, ο συντονισμός και η οργάνωση των επιμέρους έργων που χρηματοδοτούνται από την ΕΕ στο πλαίσιο κάποιου προγράμματος. Στόχος είναι να απαλλαγεί η Ευρωπαϊκή Επιτροπή από διοικητικές δραστηριότητες.

Υπάρχει κατάλογος των εταιρειών αυτών που υποβάλλουν προτάσεις στην Επιτροπή για ανάθεση συμβάσεων παροχής υπηρεσιών;

Πώς κατανέμονται οι εταιρείες που υποβάλλουν προτάσεις στην Επιτροπή για ανάθεση συμβάσεων παροχής υπηρεσιών αναλογικά προς κάθε κράτος μέλος;

Ποιο είναι το ποσοστό συμμετοχής κάθε κράτους μέλους στην ανάθεση συμβάσεων εκ μέρους της Ευρωπαϊκής Επιτροπής;

Απάντηση του κ. Liikanen εξ ονόματος της Επιτροπής (28 Οκτωβρίου 1997)

Παρόλο που πολλές συμβάσεις παροχής υπηρεσιών παρέχουν διοικητική βοήθεια για την παρακολούθηση, τον συντονισμό και την τεχνική οργάνωση των σχεδίων που χρηματοδοτεί η Επιτροπή, παρέχουν επίσης τεχνική πραγματογνωμοσύνη σε τομείς όπου το προσωπικό της Επιτροπής δεν έχει ειδικευμένες γνώσεις. Αυτό είναι φανερό σε συμβάσεις παροχής υπηρεσιών που έχουν συναφθεί βάσει του τίτλου IV του δημοσιονομικού κανονισμού που εφαρμόζεται στον γενικό προϋπολογισμό και βάσει του τίτλου ΙΧ που διέπει τις διαδικασίες που ακολουθούν οι υπηρεσίες που είναι αρμόδιες για τις εξωτερικές πολιτικές. Η τεχνική πραγματογνωμοσύνη είναι ιδιαίτερα σημαντική στους τεχνικούς και επιστημονικούς τομείς και στην παροχή βοήθειας και ανάπτυξης για την εξασφάλιση της επιτυχίας των προγραμμάτων και σχεδίων της Επιτροπής.

Όσον αφορά τον τίτλο IV του δημοσιονομικού κανονισμού δεν υπάρχει γενικός και συγκεντρωτικός κατάλογος για το σύνολο της Επιτροπής που να περιλαμβάνει όλες τις υπηρεσίες που ενδέχεται να υποβάλουν αιτήσεις για συμβάσεις παροχής υπηρεσιών. Στην ουσία, κάθε γενική διεύθυνση είναι υπεύθυνη για τις δικές της διαδικασίες σύναψης δημόσιων συμβάσεων παροχής υπηρεσιών.

Η Επιτροπή πρέπει να εφαρμόσει επιμελώς όχι μόνο τις αρμόζουσες διατάξεις των συνθηκών και του δημοσιονομικού κανονισμού αλλά και τις οδηγίες που έχει θεσπίσει το Συμβούλιο για την σύναψη δημόσιων συμβάσεων εργασιών, προμηθειών και παροχής υπηρεσιών.

Πρέπει να υπογραμμισθεί ότι μεγάλο μέρος των παροχών υπηρεσιών τις οποίες ζητά η Επιτροπή υπάγονται στο παράρτημα 1Α της οδηγίας 92/50/ΕΟΚ για τις δημόσιες συμβάσεις παροχής υπηρεσιών ((ΕΕ L 209 της 24.7.1992. )), γεγονός που έχει ως συνέπεια την υποχρέωση να δημοσιεύονται στην Επίσημη Εφημερίδα όλες οι συμβάσεις που υπερβαίνουν το εφαμοστέο κατώτατο όριο.

Δεδομένου ότι η Επιτροπή είναι μία από τις αναθέτουσες αρχές Παγκόσμιου Οργανισμού Εμπορίου (ΠΟΕ), οι διατάκτριες υπηρεσίες καλούνται να εφαρμόσουν τις διατάξεις της συμφωνίας αυτής από την έναρξη ισχύος της την 1η Ιανουαρίου 1996 και εξής. Έτσι, οι δημόσιες συμβάσεις παροχής υπηρεσιών που συνάφθηκαν από την Επιτροπή είναι ανοικτές στις επιχειρήσεις των κρατών μελών καθώς επίσης και τις επιχειρήσεις των τρίτων χωρών που έχουν δεχθεί να ανοίξουν τις αγορές τους παροχής υπηρεσιών αυτής της κατηγορίας στους παρέχοντες υπηρεσίες στην Κοινότητα.

Οι συμβάσεις παροχής υπηρεσιών για τις οποίες δεν απαιτείται δημοσίευση, οι διατάκτριες υπηρεσίες της Επιτροπής έχουν τη δυνατότητα να ανατρέξουν στην τεχνική της πρόσκλησης για εκδήλωση ενδιαφέροντος. Η διατάκτρια υπηρεσία δημοσιεύει στην Επίσημη Εφημερίδα πρόσκληση εκδήλωσης ενδιαφέροντος. Οι υποψηφιότητες εξετάζονται βάσει κριτηρίων επιλογής. Αυτές που γίνονται δεκτές εγγράφονται σε πίνακα που ισχύει τουλάχιστον 3 έτη. Επ' ευκαιρία συγκεκριμένης σύμβασης, η διατάκτρια υπηρεσία καλεί είτε το σύνολο των υποψηφίων που είναι εγγεγραμμένοι στον πίνακα αυτό είτε αυτών που είναι εγγεγραμμένοι σε υποκατηγορία να υποβάλουν προσφορά που θα εξετασθεί βάσει κριτηρίων ανάθεσης. Πρέπει να σημειωθεί ότι κατά την περίοδο ισχύος του ο πίνακας αυτός είναι ανοικτός, ότι δηλ. όλες οι επιχειρήσεις που πληρούν τα κριτήρια επιλογής μπορούν να εγγραφούν στον πίνακα αυτόν.

Τα ακόλουθα στοιχεία αναφέρουν το σύνολο των συμβάσεων παροχής υπηρεσιών που υπάγονται στον τίτλο IV του δημοσιονομικού κανονισμού που εφαρμόζεται στον γενικό προϋπολογισμό για το χρονικό διάστημα 1993-1997. Αποκλείονται επομένως οι παροχές υπηρεσιών που πραγματοποιούνται στο πλαίσιο του τίτλου ΙΧ του δημοσιονομικού κανονισμού σχετικά με τις ειδικές διατάξεις που εφαρμόζονται για τις εξωτερικές ενισχύσεις.

>TABLE>

Υποσημείωση: Τα στοιχεία που περιλαμβάνονται στον ανωτέρω πίνακα καταρτίστηκαν βάσει της διεύθυνσης του συμβαλλομένου. Ετσι, παραδείγματος χάρη μία σύμβαση παροχής υπηρεσιών που υπογράφηκε με το βελγικό υποκατάστημα γερμανικής υπηρεσίας θα αναφέρεται στα στοιχεία σχετικά με το Βέλγιο.